Document ID: 31999D0383

ΑΠΟΦΑΣΗ ΤΗΣ ΕΠΙΤΡΟΠΗΣ
της 21ης Μαΐου 1999
που επιτρέπει στα κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ σχετικά με τα φυτά χαμαικέρασου (Fragaria L.), που προορίζονται για φύτευση, πλην σπόρων προς σπορά, καταγόμενα από τη Δημοκρατία της Νοτίου Αφρικής
[κοινοποιηθείσα υπό τον αριθμό Ε(1999) 1336]
(1999/383/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 77/93/ΕΟΚ του Συμβουλίου, της 21ης Δεκεμβρίου 1976, περί των μέτρων προστασίας κατά την εισαγωγή στα κράτη μέλη οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(1), όπως τροποποιήθηκε τελευταία από την οδηγία 98/2/ΕΚ(2), και ιδίως το άρθρο 14 παράγραφος 1,
την αίτηση που υπέβαλε το Ηνωμένο Βασίλειο,
Εκτιμώντας:
(1) ότι, σύμφωνα με τις διατάξεις της οδηγίας 77/93/ΕΟΚ, τα φυτά της χαμαικέρασου (Fragaria L.), που προορίζονται για φύτευση, πλην των σπόρων προς σπορά, καταγωγής μη ευρωπαϊκών χωρών, εκτός των μεσογειακών χωρών, της Αυστραλίας, της Νέας Ζηλανδίας, του Καναδά και των ηπειρωτικών πολιτειών των Ηνωμένων Πολιτειών της Αμερικής, δεν επιτρέπεται καταρχήν να εισάγονται στην Κοινότητα·
(2) ότι υπάρχει ενδιαφέρον για τον πολλαπλασιασμό στη Δημοκρατία της Νοτίου Αφρικής, φυτών της ποικιλίας Fragaria L., που προορίζονται για φύτευση, πλην σπόρων προς σπορά, από φυτά που προμηθεύει ένα κράτος μέλος, προκειμένου να παραταθεί η περίοδος παραγωγής των φυτών· ότι τα παραγόμενα φυτά στην συνέχεια εξάγονται στην Κοινότητα προκειμένου να φυτευθούν για την παραγωγή καρπών·
(3) ότι, σύμφωνα με τις αποφάσεις της Επιτροπής 97/488/ΕΚ(3) και 98/432/ΕΚ(4), επιτρέπεται στα κράτη μέλη να παρεκκλίνουν, υπό ορισμένους όρους, από ορισμένους γενικούς κανόνες της οδηγίας 77/93/ΕΟΚ για τα φυτά χαμαικέρασου (Fragaria L.), που προορίζονται για φύτευση, πλην σπόρων προς σπορά, καταγόμενα από τη Δημοκρατία της Νοτίου Αφρικής·
(4) ότι κατά τη διάρκεια των περιόδων εισαγωγής 1997/98, δεν υπήρξαν επιβεβαιωμένες διαπιστώσεις υπάρξεως επιβλαβών οργανισμών κατά τις επιθεωρήσεις εισαγωγής επί των φυτών που εισήχθησαν σύμφωνα με τις αποφάσεις 97/488/ΕΚ και 98/432/ΕΚ·
(5) ότι σύμφωνα με πληροφορίες που δόθηκαν από τη Δημοκρατία της Νοτίου Αφρικής και συγκεντρώθηκαν στη χώρα αυτή κατά τη διάρκεια αποστολής που πραγματοποιήθηκε τον Ιούνιο 1998 από το Food and Veterinary Office, διαπιστώθηκε ότι τα φυτά χαμαικέρασου που προμήθευσε ένα κράτος μέλος, για να πολλαπλασιαστούν και στη συνέχεια να επανεξαχθούν προς την Κοινότητα, καλλιεργούνται με κατάλληλες φυτοϋγειονομικές συνθήκες στο διαμέρισμα Elliot της βορειοανατολικής περιφέρειας του Ακρωτηρίου της Καλής Ελπίδας (North Eastern Cape Region)·
(6) ότι, λόγω τροποποιημένων όρων μετά την εισαγωγή των Νοτιοαφρικανικών φυτών, δηλαδή η διατήρησή τους σε ψυκτικές εγκαταστάσεις υπό επίσημο έλεγχο πριν φθάσουν στις μονάδες όπου τα εισαχθέντα φυτά θα φυτευθούν, διαπιστώθηκε ότι θα πρέπει να τροποποιηθούν ορισμένες τεχνικές συνθήκες για να βελτιωθεί, σ' αυτά τα κράτη μέλη, η φυτοϋγειονομική ασφάλεια των εισαχθέντων φυτών·
(7) ότι πρέπει να δοθεί νέα άδεια εισαγωγής φυτών χαμαικέρασου από τη Νότιο Αφρική κατά τη διάρκεια περιορισμένης περιόδου, με την προϋπόθεση ότι θα τηρηθούν οι προαναφερθείσες προϋποθέσεις·
(8) ότι τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη εξουσιοδοτούνται με την παρούσα απόφαση να παρέχουν, βάσει των όρων που παρατίθενται στην παράγραφο 2, παρέκκλιση από το άρθρο 4 παράγραφος 1 της οδηγίας 77/93/ΕΟΚ, σε σχέση με τις απαιτήσεις που αναφέρονται στο παράρτημα ΙΙΙ μέρος Α σημείο 18, για φυτά χαμαικέρασου (Fragaria L.), που προορίζονται για φύτευση, πλην σπόρων προς σπορά, καταγόμενα από τη Δημοκρατία της Νοτίου Αφρικής.
2. Πέραν των απαιτήσεων που καθορίζονται στο μέρος Α των παραρτημάτων Ι, ΙΙ και IV της οδηγίας 77/93/ΕΟΚ, σχετικά με τα φυτά χαμαικέρασου, πρέπει να πληρούνται οι ακόλουθοι όροι:
α) τα φυτά πρέπει να προορίζονται για παραγωγή καρπών στην Κοινότητα και:
i) να έχουν παραχθεί αποκλειστικά από μητρικά φυτά τα οποία έχουν πιστοποιηθεί βάσει εγκεκριμένου καθεστώτος πιστοποίησης ενός κράτους μέλους και τα εν λόγω μητρικά φυτά έχουν εισαχθεί από ένα κράτος μέλος·
ii) να έχουν αναπτυχθεί σε εδάφη τα οποία:
- βρίσκονται στο διοικητικό διαμέρισμα Elliot της βορειοανατολικής περιφέρειας του Ακρωτηρίου της Καλής Ελπίδας,
- βρίσκονται σε περιοχή απομονωμένη από εμπορική παραγωγή χαμαικέρασων (φράουλας),
- βρίσκονται σε απόσταση ενός χιλιομέτρου τουλάχιστον από την πλησιέστερη καλλιέργεια φυτών χαμαικέρασου, για την παραγωγή καρπών ή παραφυάδων, που δεν πληρούν τους όρους της παρούσας απόφασης,
- βρίσκονται σε απόσταση 200 μέτρων τουλάχιστον από οποιαδήποτε άλλα φυτά του γένους Fragaria τα οποία δεν πληρούν τους όρους της παρούσας απόφασης και
- πριν από τη φύτευση και κατά την περίοδο μετά την απομάκρυνση της προηγούμενης καλλιέργειας από το έδαφος, έχουν υποστεί δοκιμασία με κατάλληλες μεθόδους ή απολυμανθεί για την εξασφάλιση της απαλλαγής από επιβλαβείς οργανισμούς του εδάφους, συμπεριλαμβανομένων των Globodera pallida (Stone) Behrens και Globodera rostocihiensis (Wollenweber) Βehrens·
iii) έχουν επίσημα επιθεωρηθεί από την υπηρεσία προστασίας φυτών της Δημοκρατίας της Νοτίου Αφρικής, τρεις φορές τουλάχιστον κατά τη διάρκεια της καλλιεργητικής περιόδου και πριν την εξαγωγή, για την παρουσία τόσο των επιβλαβών οργανισμών που αναγράφονται στο μέρος Α των παραρτημάτων Ι και ΙΙ της οδηγίας 77/93/ΕΟΚ, ιδιαίτερα των:
- Aphelenchoides besseyi Christie,
- ιός που προκαλεί τη μωσαΐκωση της αραβίδας,
- Colletotrichum acutatum Simmonds,
- Globodera pallida (Stone) Behrens,
- Globodera rostochiensis (Wollenweber) Behrens,
- ιός που προκαλεί το κατσάρωμα της φράουλας,
- ιός που προκαλεί την ελαφρά χλώρωση των άκρων των φύλων της φράουλας,
- Xiphinema americanum Cobb sensu lato (πληθυσμοί εκτός Ευρώπης),
όσο και των ακόλουθων επιβλαβών οργανισμών για τους οποίους δεν είναι γνωστό αν απαντώνται στην Κοινότητα:
- Eremnus setulosus (Boheman),
- Naupactus leucoloma (Boheman),
- Heteronychus arator (Fabricius)·
iv) έχει διαπιστωθεί, κατά τις επιθεωρήσεις που αναφέρονται στο σημείο iii), ότι είναι απαλλαγμένα από τους επιβλαβείς οργανισμούς, που αναφέρονται στο σημείο iii)·
v) πριν από την εξαγωγή:
- έχουν τιναχθεί για να απομακρυνθεί το χώμα ή άλλα μέσα ανάπτυξης,
- έχουν καθαρισθεί (έχουν δηλαδή απομακρυνθεί τα φυτικά υπολείμματα) και έχουν αφαιρεθεί τα άνθη και οι καρποί·
β) φυτά που προορίζονται για την Κοινότητα συνοδεύονται από το φυτοϋγειονομικό πιστοποιητικό που έχει εκδοθεί στη Δημοκρατία της Νοτίου Αφρικής σύμφωνα με τα άρθρα 7 και 12 της οδηγίας 77/93/ΕΟΚ, με βάση την εξέταση που καθορίζεται στο εν λόγω άρθρο, ιδιαίτερα όσον αφορά την απαλλαγή από τους επιβλαβείς οργανισμούς που αναφέρονται στο στοιχείο α) σημείο iii), καθώς επίσης και με τις απαιτήσεις που καθορίζονται στο στοιχείο α) σημεία i), ii), iv) και ν).
Το πιστοποιητικό θα αναφέρει:
- στο σημείο "Απολύμανση ή/και απολυμαντική αγωγή" την προδιαγραφή της (των) τελευταίας (-ων) επεμβάσεως(-ων) που διενεργήθηκε πριν από την εξαγωγή,
- στο σημείο "Συμπληρωματική δήλωση", την ένδειξη "η παρούσα αποστολή πληροί τους όρους που τέθηκαν με την απόφαση 1999/383/ΕΚ", καθώς και την ονομασία της ποικιλίας και το καθεστώς πιστοποίησης του κράτους μέλους υπό το οποίο πιστοποιήθηκαν τα μητρικά φυτά·
γ) τα φυτά πρέπει να εισάγονται από σημεία εισόδου που βρίσκονται στο έδαφος ενός κράτους μέλους και ορίζονται από αυτό για τους σκοπούς της παρούσας παρεκκλίσεως· αυτά τα σημεία εισόδου και το όνομα και η διεύθυνση του υπεύθυνου αρμοδίου οργανισμού, που αναφέρεται στην οδηγία 77/93/ΕΟΚ, που έχει αναλάβει το κάθε σημείο, ανακοινώνονται αρκετά έγκαιρα από τα κράτη μέλη στην Επιτροπή και είναι στη διάθεση, αφού ζητηθούν, των άλλων κρατών μελών. Όταν η εισαγωγή στην Κοινότητα γίνεται σε ένα κράτος μέλος εκτός από το κράτος μέλος το οποίο κάνει χρήση της παρεκκλίσεως αυτής, οι υπεύθυνοι επίσημοι οργανισμοί του κράτους μέλους εισαγωγής πληροφορούν και συνεργάζονται με τους υπεύθυνους επίσημους οργανισμούς των κρατών μελών οι οποίοι κάνουν χρήση της παρεκκλίσεως αυτής, προκειμένου να διασφαλιστεί η τήρηση των διατάξεων της παρούσας οδηγίας·
δ) πριν από την εισαγωγή στην Κοινότητα, ο εισαγωγέας ενημερώνεται επίσημα για τους όρους που καθορίζονται στα στοιχεία α), β), γ), δ), ε) και στ)· ο εν λόγω εισαγωγέας ανακοινώνει τις λεπτομέρειες κάθε εισαγωγής αρκετά έγκαιρα στους υπεύθυνους επίσημους οργανισμούς του κράτους μέλους όπου θα γίνει η εισαγωγή αυτή, και το εν λόγω κράτος μέλος διαβιβάζει αμέσως τις λεπτομέρειες της ανακοινώσεως στην Επιτροπή αναφέροντας:
- τον τύπο του υλικού,
- την ποσότητα,
- τη δηλωθείσα ημερομηνία εισαγωγής και επιβεβαίωση του σημείου εισόδου,
- τα ονοματεπώνυμα, τις διευθύνσεις και τους τόπους στους οποίους τα φυτά θα αποθηκευθούν υπό επίσημο έλεγχο αναμένοντας τα αποτελέσματα των ελέγχων και των δοκιμών που αναφέρονται στο στοιχείο ε)· τουλάχιστον δύο εβδομάδες πριν μετακινηθούν τα φυτά από τις μονάδες όπου είναι αποθηκευμένα, ο εισαγωγέας ανακοινώνει στον υπεύθυνο επίσημο οργανισμό τις μονάδες που αναφέρονται στο στοιχείο ζ), όπου θα φυτευθούν τα φυτά.
Ο εισαγωγέας δίνει λεπτομέρειες οποιασδήποτε τροποποίησης η οποία γίνεται στην προαναφερθείσα ανακοίνωσή του στους υπεύθυνους επίσημους οργανισμούς των κρατών μελών, κατά προτίμηση μόλις λάβει γνώση αυτών, και το κράτος μέλος διαβιβάζει αμέσως τις λεπτομέρειες της ανακοινώσεως αυτής στην Επιτροπή·
ε) οι επιθεωρήσεις, συμπεριλαμβανομένων των δοκιμών ενδεχομένως που απαιτούνται σύμφωνα με το άρθρο 12 της οδηγίας 77/93/ΕΟΚ, και σύμφωνα με τις διατάξεις της παρούσας οδηγίας, πραγματοποιούνται από τους υπεύθυνους επίσημους οργανισμούς, οι οποίοι αναφέρονται στην εν λόγω οδηγία· όσον αφορά τις επιθεωρήσεις αυτές, οι φυτοϋγειονομικοί έλεγχοι πραγματοποιούνται από το κράτος μέλος το οποίο κάνει χρήση της παρούσας παρεκκλίσεως και, ενδεχομένως, σε συνεργασία με τους οργανισμούς του κράτους μέλους στο οποίο θα φυτευθούν τα φυτά. Επιπλέον, κατά τη διάρκεια των φυτοϋγειονομικών ελέγχων, το κράτος μέλος ή τα κράτη μέλη ελέγχουν και την παρουσία οποιουδήποτε άλλου επιβλαβούς οργανισμού. Με την επιφύλαξη της εποπτείας που αναφέρεται στο άρθρο 19α παράγραφος 3 δεύτερο εδάφιο πρώτη δυνατότητα της εν λόγω οδηγίας, η Επιτροπή καθορίζει σε ποιο βαθμό οι επιθεωρήσεις που αναφέρονται στο άρθρο 19α παράγραφος 3 δεύτερο εδάφιο δεύτερη δυνατότητα, της εν λόγω οδηγίας ενσωματώνονται στο πρόγραμμα επιθεωρήσεως, σύμφωνα με το άρθρο 19α παράγραφος 5 στοιχείο γ) της εν λόγω οδηγίας·
στ) τα φυτά θα φυτευθούν μόνο στις μονάδες που έχουν δηλωθεί επίσημα και έχουν εγκριθεί για τους σκοπούς της παρούσας παρεκκλίσεως και των οποίων το ονοματεπώνυμο του ιδιοκτήτη και η διεύθυνση της θέσεως έχουν ανακοινωθεί εκ των προτέρων, από το άτομο που προτίθεται να φυτεύσει τα εισαχθέντα φυτά σύμφωνα με την παρούσα οδηγία, στους υπεύθυνους επίσημους οργανισμούς του κράτους μέλους στο οποίο βρίσκονται οι συγκεκριμένες μονάδες· όταν ο τόπος φυτεύσεως βρίσκεται σε κράτος μέλος εκτός εκείνου του κράτους μέλους που κάνει χρήση της παρούσας παρεκκλίσεως, κατά τη στιγμή της αποδοχής της εκ των προτέρων ανακοινώσεως του εισαγωγέα η οποία προαναφέρθηκε, πληροφορούν τους υπευθύνους επίσημους φορείς του κράτους μέλους στο οποίο θα φυτευθούν τα φυτά, αναφέροντας το όνομα και τη διεύθυνση των μονάδων στις οποίες θα φυτευθούν τα φυτά·
ζ) οι υπεύθυνοι επίσημοι οργανισμοί μεριμνούν ώστε κάθε φυτό το οποίο δεν φυτεύεται σύμφωνα με το στοιχείο στ) να καταστρέφεται με τον έλεγχο των υπευθύνων αρμοδίων οργανισμών. Θα πρέπει να υπάρχουν στη διάθεση της Επιτροπής μητρώα τα οποία θα καθορίζουν τον αριθμό των καταστραφέντων φυτών·
η) κατά τη διάρκεια της βλαστικής περιόδου που έπεται εκείνης της εισαγωγής, κατάλληλη αναλογία των εν λόγω φυτών υπόκειται σε οπτικό έλεγχο από τους υπεύθυνους επίσημους οργανισμούς του κράτους μέλους στο οποίο έχουν φυτευθεί τα φυτά, στον κατάλληλο χρόνο, στις μονάδες που αναφέρονται στο στοιχείο στ), για να διαπιστωθεί η ύπαρξη επιβλαβών οργανισμών ή συμπτωμάτων που έχουν προκληθεί από επιβλαβείς οργανισμούς. Μετά από αυτόν τον οπτικό έλεγχο, κάθε επιβλαβής οργανισμός που έχει προκαλέσει τέτοια σημεία ή συμπτώματα εξακριβώνεται με τις κατάλληλες δοκιμές. Όποιο φυτό κατά τη διάρκεια των επιθεωρήσεων ή των δοκιμών διαπιστωθεί ότι δεν είναι απαλλαγμένο από τους επιβλαβείς οργανισμούς που απαριθμούνται στο στοιχείο α) σημείο iii) πρέπει να καταστρέφεται αμέσως υπό την επίβλεψη των αρμοδίων οργανισμών.
Άρθρο 2
Τα κράτη μέλη ενημερώνουν τα λοιπά κράτη μέλη και την Επιτροπή, με την ανακοίνωση που αναφέρεται στο άρθρο 1 παράγραφος 2 στοιχείο δ) για οποιαδήποτε χρήση της εξουσιοδοτήσεως. Ενημερώνουν την Επιτροπή και τα λοιπά κράτη μέλη πριν από την 1η Νοεμβρίου κάθε έτους, σχετικά με τις ποσότητες που εισήχθησαν σύμφωνα με την παρούσα απόφαση και παρέχουν λεπτομερή τεχνική έκθεση της επίσημης εξέτασης που αναφέρεται στο άρθρο 1 παράγραφος 2 στοιχείο ε). Επιπλέον, όλα τα κράτη μέλη στα οποία έχουν φυτευθεί φυτά αποστέλλουν στην Επιτροπή και τα λοιπά κράτη μέλη, πριν από την 1η Μαρτίου μετά το έτος εισαγωγής, λεπτομερή τεχνική έκθεση της επίσημης εξέτασης που αναφέρεται στο άρθρο 1 παράγραφος 2 στοιχείο η).
Άρθρο 3
Το άρθρο 1 εφαρμόζεται κατά τη διάρκεια της περιόδου από 1η Ιουνίου 1999 έως τις 31 Ιουλίου 1999. Η παρούσα απόφαση θα καταργηθεί εάν διαπιστωθεί ότι οι όροι που τίθενται στο άρθρο 1 παράγραφος 2 δεν είναι επαρκείς για την πρόληψη της εισαγωγής επιβλαβών οργανισμών ή εάν διαπιστωθεί ότι δεν τηρήθηκαν.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 21 Μαΐου 1999.

Labels: 16
17
3
6
15